*Почела вакцинација запослених ЕПС-а против COVID-19*

**Прва група рудара ЕПС-а добила вакцине**

Група рудара „Електропривреде Србије” предвођена Милорадом Грчићем, в. д. директора ЈП ЕПС примила је вакцине против COVID-19.

- Вакцинација против коронавируса је борба за животе грађана Србије.  Захваљујући председнику Србије Александру Вучићу, наша земља је сада у самом светском врху по вакцинацији грађана. Лично председник Вучић ми је нагласио да су приоритет у вакцинацији рудари. Они су ослонац стабилности електроенергетског система, а без електричне енергије нема живота – рекао је Грчић приликом вакцинације.

Он је истакао да је процедура вакцинације организована перфектно и да је одзив рудара ЕПС-ових огранака „Колубара“ и „Костолац“ одличан.

- Примили смо кинеску вакцину, коју су провериле и одобриле надлежне институције у Србији. Нисам стручан у овој области, али сви грађани су свесни да су, захваљујући проналаску вакцине, многе болести искорењене. Захваљујући борби председника Вучића за набавку вакцина против COVID-19, грађани Србије добили су шансу да се међу првима у свету заштите од овог опасног вируса – рекао је Грчић.